סטפן קרי

ורדל סטפן "סטף" קרי השני (באנגלית: Wardell Stephen "Steph" Curry II; נולד ב-14 במרץ 1988) הוא כדורסלן אמריקאי, המשחק בעמדת הרכז בקבוצת גולדן סטייט ווריורס מליגת ה-NBA, וכן בנבחרת ארצות הברית. קרי נחשב לאחד משחקני הכדורסל הטובים בעולם וידוע בשליטתו בכדור וביכולות הקליעה שלו, במיוחד ממרחק רב. זכה ארבע פעמים באליפות ה-NBA, פעמיים בתואר השחקן המצטיין של העונה וכן בתואר השחקן המצטיין של סדרת הגמר. ומחזיק בתואר שיאן השלשות בכל הזמנים בליגת ה-NBA. סטפן הוא בנו של שחקן העבר דל קרי, ואחיו הבכור של סת' קרי, גם הוא שחקן בליגת ה-NBA. קרי נולד באקרון שבאוהיו לסוניה ודל קרי. אביו היה כדורסלן מקצועי ושיחק במשך 16 עונות בליגת ה-NBA. קרי החל את דרכו בכדורסל בנבחרת בית הספר היסודי קוינסויי בטורונטו, בה גר שנתיים, בתקופה בה אביו שיחק בטורונטו ראפטורס. הוא הוביל את קבוצתו לאליפות האזורית ללא הפסד. כשחזר לארצות הברית הצטרף לנבחרת התיכון הנוצרי בשארלוט שבקרוליינה הצפונית, במדיה נבחר לחמישיית העונה המחוזית ולחמישיית העונה הארצית, הוביל את הקבוצה לשלוש אליפויות מחוזיות רצופות ולשלוש הופעות בפלייאוף הליגה הארצית. בסך הכל קלע מעל 1,400 נקודות במדי שארלוט, והוא מלך הסלים של הקבוצה בכל הזמנים. בשנת 2006 החל ללמוד במכללת דוידסון, והיה חבר נבחרת הכדורסל שלה. בעונתו השנייה הוליך את הקבוצה עד לשלב רבע הגמר של טורניר אליפות המכללות בכדורסל. בעונתו השלישית היה מלך הסלים של הטורניר, ונבחר פה אחד לאול-אמריקן - קבוצת שחקני המכללות שנבחרו לטובים ביותר בכל ארצות הברית. קרי הוא מלך הסלים, מלך השלשות ומלך קליעות העונשין של המכללה בכל הזמנים. לאחר שלוש שנים בחר להירשם לדראפט ה-NBA, שנה לפני סיום התואר. קרי נבחר על ידי גולדן סטייט ווריורס בבחירה השביעית בדראפט ה-NBA בשנת 2009. בעונת 2009/2010 החל את הקריירה המקצוענית שלו בגולדן סטייט, ומיד הפך לחלק חשוב מהקבוצה כשחקן חמישייה. הוא קלע בעונתו הראשונה 17.5 נקודות בממוצע למשחק, סיים שני בבחירות לרוקי השנה ונבחר לחמישיית הרוקיז. בעונתו השנייה בליגה שיפר את יכולתו, קלע 18.6 נקודות למשחק וזכה בתחרות הכישרונות בסוף שבוע האולסטאר. בדראפט 2011 הוחתם בקבוצה השחקן קליי תומפסון, ושיתוף הפעולה המצוין בין שני הגארדים בעלי הקליעה המעולה גרם להתפעלות רבה, והם קיבלו את הכינוי ה"ספלאש ברד'רס". אבל פציעות מרובות פגעו בקרי, ששיחק רק 26 משחקים באותה עונה, וקלע 14.7 נקודות למשחק בלבד. לפני תחילת עונת 2012/2013 קרי חתם על חוזה לארבע שנים תמורת 44 מיליון דולר. ב-27 בפברואר קבע שיא מועדון של 11 שלשות (ו-54 נקודות), והיה רחוק שלשה אחת משיא ה-NBA לשלשות במשחק אחד. ביום האחרון של העונה קבע את שיא השלשות לשחקן במשך עונה שלמה. הווריורס סיימו את העונה במקום השישי, והגיעו לפלייאוף בפעם הראשונה מאז שסטפן קרי נבחר בדראפט. הם הדיחו את הדנוור נאגטס, אך הודחו על ידי הסן אנטוניו ספרס בשישה משחקים. קרי קלע 44 נקודות במשחק הראשון. בדצמבר של עונת 2013/2014 קרי עקף את ג'ייסון ריצ'רדסון והפך לקלע השלשות הגדול ביותר בהיסטוריה של גולדן סטייט ווריורס. בפברואר נבחר קרי לראשונה בקריירה לאולסטאר, בחמישייה הפותחת בנבחרת המערב. בסוף העונה, בעקבות הישגיו, ממוצעים למשחק של 24 נקודות ו-8.5 אסיסטים, נבחר לחמישיית ה-NBA השנייה. גולדן סטייט הגיעו לפלייאוף מהמקום השביעי, אך הפסידו בסדרה של שבעה משחקים ללוס אנג'לס קליפרס בסיבוב הראשון של משחקי הפלייאוף. בעונת 2014/2015 התמנה מאמן חדש לגולדן סטייט, סטיב קר. ב-4 בפברואר 2015 קרי קלע 51 נקודות במשחק נגד דאלאס מאבריקס. בנוסף, הוא נבחר לאולסטאר בפעם השנייה בקריירה וזכה בתחרות השלשות. ב-9 באפריל שבר את שיאו האישי לשלשות בעונה. גם במישור הקבוצתי הווריורס הצליחו, כשקבעו שיא-מועדון של 18 ניצחונות רצופים (השיא הקודם עמד על 12) וסיימו במקום הראשון בליגה עם 67 ניצחונות. בעקבות זאת, זכה קרי בתואר ה-MVP של העונה הסדירה, כאשר הוא מקדים את ג'יימס הארדן שנבחר במקום השני. בפלייאוף גולדן סטייט עברו את ניו אורלינס פליקנס, ממפיס גריזליס ויוסטון רוקטס בדרך לגמר נגד הקליבלנד קאבלירס. במשחק השני, קרי שיחק רע וקלע ב-22% בלבד מהשדה. במשחק החמישי קלע 37 נקודות, ובמשחק השישי הווריורס זכו באליפות הראשונה שלהם אחרי 40 שנה. בסדרת הגמר קלע קרי ממוצע של 26.3 נקודות למשחק, ובנוסף שבר את השיא לשלשות בפלייאוף. בעונת 2015/2016 הוביל קרי את קבוצתו לשבירת השיא של פתיחת עונה באנ.בי.איי (ב-11 בדצמבר 2015. השיא הקודם עמד על 15 ניצחונות רצופים), ובספורט מקצועני בכל אמריקה הצפונית, כאשר הקבוצה הגיעה למאזן 24–0. במשחק פתיחת העונה קלע קרי 40 נקודות, ואחרי ארבעה ימים קלע 53 נקודות – שני המשחקים נגד הפליקנס. ב-14 בנובמבר עבר את אביו דל קרי במספר השלשות המצטבר שקלע בקריירה שלו. ב-22 בינואר רשם טריפל דאבל של 39 נקודות, 12 אסיסטים ו-10 ריבאונדים. ב-3 בפברואר קלע 51 נקודות נגד וושינגטון ויזארדס, ובאותה עונה נבחר למשחק האולסטאר בפעם השלישית בקריירה. ב-27 בפברואר 2016 השווה קרי את שיאם של קובי בראיינט ודונייל מרשל למספר שלשות במשחק בודד, 12. בעונה זו הוביל קרי את קבוצתו לשבירת שיא הניצחונות של קבוצה בליגה, 73 ניצחונות ו-9 הפסדים, ובכך נשבר השיא הקודם של שיקגו בולס בהנהגת מייקל ג'ורדן. הוא סיים כמלך הסלים של ה-NBA בעונה זו עם 30.1 נקודות למשחק, קלע 402 שלשות ובכך שבר את שיא השלשות לעונה, ונבחר בפעם השנייה ברציפות ל-MVP של העונה הסדירה (פה אחד). כמו כן הצטרף למועדון ה-50-40-90, והוא החבר היחיד ב"מועדון" שהצטרף אליו כשממוצעיו היו מעל 30 נקודות. קרי וסטיב נאש הם גם החברים היחידים ב"מועדון" שהצטרפו אליו כשאחוזיהם מעבר לקשת השלוש עמדו על יותר מ-45. בפלייאוף של עונת שיא הניצחונות ניצחו הווריורס בסיבוב הראשון את יוסטון רוקטס בתוצאה 4:1, כשקרי נפצע בקרסול פעמיים במהלך הסדרה. גולדן סטייט ניצחה באותה תוצאה את פורטלנד טרייל בלייזרס בחצי גמר המערב, כשקרי קובע שיא NBA של נקודות, 17, בהארכה במשחק הרביעי בסדרה. קמפיין הפלייאוף המוצלח המשיך עם ניצחון במשחק שביעי על אוקלהומה סיטי ת'אנדר בגמר האזורי, בסדרה שבה פיגרו הווריורס בתוצאה 1:3 לאחר ארבעה משחקים. בסדרת הגמר שיחקו הווריורס נגד קליבלנד קאבלירס בפעם השנייה ברצף, והפסידו בה 4:3 (אחרי שהווריורס הובילו 3:1). בעונת 2016/2017 הוליך קרי את קבוצתו, לצד שחקנה החדש קווין דוראנט, למאזן 67–15 בעונה הסדירה, ולזכייה באליפות ה-NBA בפעם השנייה שלו, עם מאזן 16–1 בפלייאוף – הטוב ביותר בכל הזמנים. לאחר העונה חתם קרי מחדש בווריורס, כשחקן חופשי, על החוזה הגדול בתולדות ה-NBA - סכום של 201 מיליון דולרים לחמש שנים. בעונת 2017/2018, במהלך משחק נגד אטלנטה הוקס, קרי נפצע בברכו ונעדר מהמגרשים למשך שישה שבועות. הוא חזר למשחק השני בסיבוב השני של משחקי הפלייאוף של גולדן סטייט נגד ניו אורלינס פליקנס. קרי עלה מהספסל ותרם 28 נקודות בניצחון 121–116 לגולדן סטייט ווריורס. לאחר שניצחה את הפליקנס, פגשה קבוצתו את יוסטון רוקטס בגמר המערב. המפגש בין הקבוצות נמשך עד למשחק השביעי, במהלכו קרי קלע 27 נקודות בניצחון על יוסטון רוקטס 101–92, ששלח את קבוצתו לגמר רביעי ברציפות, נגד היריבה הקבועה שלהם קליבלנד קאבלירס. בגמר הביסה קבוצתו את קליבלנד בתוצאה של 4–0, וזכתה באליפות שנייה ברציפות ושלישית בארבע שנים לקבוצה. בעונת 2018/2019 המשיך קרי להציג יכולת גבוהה, עם ממוצעים של 27.3 נקודות ו-5.2 אסיסטים למשחק, והוביל את הווריורס להעפלתם החמישית ברציפות למעמד גמר ה-NBA. לאורך סדרת הגמר, מול טורונטו ראפטורס, שותף קווין דוראנט, שחקן מפתח בקבוצה, בסה"כ ב-12 דקות בלבד, בשל פציעה, ובהיעדרו הפסידה גולדן סטייט בתוצאה 2–4. במשחק הרביעי בפתיחת עונת 2019/2020 נפצע קרי בכף ידו השמאלית, ונאלץ לעבור ניתוח אשר השבית אותו ממשחק עד ל-5 במרץ 2020. מספר ימים לאחר מכן הושבתה ליגת ה-NBA בגין מגפת הקורונה, ובכך סיים קרי את העונה לאחר ששותף בחמישה משחקים בלבד. ב-3 בינואר 2021 קבע קרי את שיא הקריירה שלו עם 62 נקודות בניצחון 122–137 על פורטלנד טרייל בלייזרס. ב-7 במרץ 2021 רשם קרי זכייה שנייה בקריירה בתחרות השלשות של האולסטאר. ב-13 באפריל 2021, במשחק שבו קלע 53 נקודות בניצחון על דנבר, הפך קרי לגדול קלעי גולדן סטייט בכל הזמנים, ובכך עקף את הכוכב וילט צ'מברלין. בשנת 2021 חתם על חוזה בגולדן סטייט ווריורס עבור 215 מיליון דולר לארבע שנים במועדון. ב-14 בדצמבר 2021, במשחק מול הניו יורק ניקס, שבר קרי את שיא השלשות במשחקי ה-NBA בכל הזמנים. השיא הקודם היה של ריי אלן. עוד באותה עונה זכה קרי בתואר ה־MVP של משחק האולסטאר לאחר ששבר את שיא השלשות למשחק באולסטאר עם 16, וקלע 50 נקודות. בתום העונה הסדירה העפילה גולדן סטייט עד לגמר המערב לאחר ריצת פלייאוף מוצלחת, שם פגשה את הדאלאס מאבריקס וניצחה אותה בסדרה בתוצאה 4:1, כאשר קרי נבחר ל-MVP של גמר המערב, והוא הראשון שזכה בפרס זה. ב-17 ביוני 2022 זכה עם הגולדן סטייט ווריורס באליפות הרביעית שלו בקריירה לאחר ניצחון בסדרה על הבוסטון סלטיקס 4–2. במשחק הגמר קלע 34 נקודות, הוריד 7 כדורים חוזרים ומסר 7 אסיסטים ובסיום המשחק נבחר לMVP של סדרת הגמר ב-NBA בפעם הראשונה בקריירה שלו. באותה סדרה הסתיימו שני רצפים של שיאי אנ.בי.איי של קרי - ב-14 ביוני 2022 קרי לא קלע אף שלשה לאחר 132 משחקי פלייאוף רצופים ו-233 משחקי עונה סדירה ופלייאוף רצופים. ב-18 בדצמבר 2023 הסתיים רצף שיא של משחקים בעונה הסדירה בהם קלע שחקן לפחות שלשה אחת, כאשר קרי לא קלע שלשה אחת במשחק נגד פורטלנד. השיא ההיסטורי שלו עומד על 268 משחקים רצופים. גם המקום השני בהיסטוריה (157 משחקים רצופים) שייך לקרי. קרי נבחר לשחקן הקלאץ' בעונת 2023/24. ב-2007 היה חבר בנבחרת הצעירה של ארצות הברית שסיימה שנייה באליפות העולם בכדורסל עד גיל 19, שהתקיימה בנובי סאד שבסרביה. קרי ייצג את ארצו בנבחרת הבוגרת גם באליפויות העולם ב-2010 וב-2014. במהלך סדרת הגמר של ה-NBA בעונת 2015/16 הודיע קרי כי לא ייקח חלק באולימפיאדת ריו עם הנבחרת. קרי זכה עם נבחרת ארצות הברית בכדורסל במדליית הזהב באולימפיאדת פריז (2024), והצטיין במשחק הגמר בו קלע 24 נקודות ב-8 שלשות (מתוך 12 זריקות), מתוכן 4 שלשות בשלבי הסיום של המשחק. קרי נשוי משנת 2011 לחברתו מהתיכון, איישה קלארק, ולזוג שתי בנות ושני בנים, האחרון נולד במאי 2024. אחיו הצעיר, סת', אף הוא כדורסלן מקצועי המשחק עבור שארלוט הורנטס מליגת ה-NBA. בשנת 2015 חתם סטפן קרי על הסכם חסות עם חברת ביגוד הספורט אנדר ארמור שהשיקה לראשונה מותג הנעלה על שמו "The Curry One", ובשנת 2015 השיקו גם את הנעליים "Curry 2". בהמשך הוציא קרי יחד עם החברה גם דגם שלישי ורביעי, כולל גם גרסאות מוזלות שלהן. אתר ביזנס אינסיידר חשף ב-3 במרץ 2016, כי אנליסט של מורגן סטנלי העריך ששוויו של ההסכם של קרי עם החברה שקול לכ-14 מיליארד דולרים. קרי חתם על הסכם עם אנדר ארמור ולא עם נייקי עקב יחס מזלזל שהרגיש שניתן לו כשפנה לחדש עמם את חוזהו, לאחר שזה הסתיים בשנת 2013. קרי מגדיר עצמו כנוצרי מאמין, ואף התייחס לכך בנאום ההכתרה שלו ל-MVP בעונת 2014/15: "אנשים צריכים לדעת מה אני מייצג ולמה אני מי שאני - בגלל האדון והמושיע שלי". על חלק מגרסאות נעלי "Curry One" מודפסים על לולאת השרוך המספרים 4:13, המייצגים פסוק מאיגרת פאולוס אל הפיליפים, שקרי גם כתב על נעלו בטוש מספר פעמים: "אני יכול לעשות הכל (המשך הפסוק: דרך הצלוב שמחזק אותי)" (אנגלית: I can do all things (through Christ who strengthens me)"‎"). לקרי קעקוע בעברית על פנים שורש כף היד, המצטט פסוק מפרק י"ג של האיגרת הראשונה אל הקורינתים: "אהבה לעולם לא נכשלת". בשנת 2022 השלים את התואר שלו בסוציולוגיה ממכללת דוידסון. מדיה וקבצים בנושא סטפן קרי בוויקישיתוף אתר האינטרנט הרשמי של סטפן קרי סטפן קרי, ברשת החברתית פייסבוק סטפן קרי, ברשת החברתית אקס (טוויטר) סטפן קרי, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN סטפן קרי, באתר מכללת דוידסון אודי הירש‏, יחיד ומיוחד: פרויקט סטף קרי, באתר וואלה, 24 בדצמבר 2015 אלעד זאבי, זריקה שמגיעה משום מקום: אגדה ושמה סטפן קארי, באתר הארץ, 15 בפברואר 2015 רונן גפן, מקור ראשון, מעדן קארי: קבלו את המלך החדש של ה-NBA, באתר nrg‏, 17 באפריל 2015 ציפי שמילוביץ, סטפן קרי - גולדן בוי, באתר ynet, 3 ביוני 2015 אלעד זאבי, סטפן קארי עושה בית ספר לשחקני הכדורסל הטובים בעולם, באתר הארץ, 6 בנובמבר 2015 אוריאל דסקל ורון גורדון, המהפכן, באתר כלכליסט, 3 במרץ 2016 ציפי שמילוביץ, שלושה בעקבות אחד, באתר ynet, 25 במרץ 2016 איי פי, ניו יורק טיימס, סטפן קרי, כישרון שמתחיל בפארקט וממשיך עד מגרש הגולף, באתר הארץ, 6 באוגוסט 2017 הארי מקראקן, פאסט קומפני, ‏הסופרסטאר של ליגת ה-NBA רוצה לגמול אתכם מהתמכרות לסמארטפון, באתר גלובס, 26 באוקטובר 2018 ספואן דב, הניו יורק טיימס, סטף קרי בראיון מיוחד (ופוליטי): "בארבע השנים האחרונות נחשף הגועל שעדיין קיים בארצות הברית", באתר הארץ, 24 ביוני 2019 סטפן קרי, באתר אנציקלופדיה בריטניקה (באנגלית) יואב מודעי, שליח ערוץ הספורט לארה"ב, ‏היסטוריה: סטף קרי שיאן השלשות בכל הזמנים, באתר ערוץ הספורט, 15 בדצמבר 2021 עשה את זה: סטף קרי שיאן השלשות ב-NBA, באתר ynet, 15 בדצמבר 2021 ביוגרפיה באתר מכללת דוידסון סטפן קרי, כוכב גולדן סטייט, זכה בתואר ה-MVP של ה-NBA, באתר וואלה, 4 במאי 2015 מערכת וואלה! ספורט‏, שלשת ניצחון מטורפת לסטף קרי, הווריירס ניצחו את הת'אנדר בהארכה, באתר וואלה, 28 בפברואר 2016 Woo, Jeremy. "Report: Warriors will sign Curry to max deal". Sports Illustrated. נבדק ב-2017-07-01. ynet ספורט, קר: "סטף קרי לא ישחק בסיבוב הראשון בפלייאוף", באתר ynet, 26 במרץ 2018 סטף קרי: ההיעדרות הרגישה לי כמו נצח, באתר ONE‏, 2 במאי 2018 ynet ספורט, בפעם השנייה ברציפות: גולדן סטייט אלופה, באתר ynet, 9 ביוני 2018 אלעד זאבי, חגגו בבית המלך: גולדן סטייט אלופה בפעם השלישית בארבע שנים, באתר הארץ, 9 ביוני 2018 קרי קלע 23 נקודות בחזרתו מהפציעה, באתר ESPN,‏ 6 במרץ 2020 מערכת ספורט היום, סטף קרי עבר את ריי אלן והפך למלך השלשות של ה-NBA, באתר ישראל היום, 15 בדצמבר 2021 קרי לא קלע שלשה אחרי 233 משחקים, גרין: "זה מצוין עבורנו", באתר וואלה, 14 ביוני 2022 אחרי חמש שנים: הרצף ההיסטורי של סטף קרי נעצר, באתר ynet, 18 בדצמבר 2023 מופתעים? סטף קרי - שחקן הקלאץ' של העונה ב-NBA, באתר ynet, 26 באפריל 2024 מהחלומות: ארצות הברית גברה על צרפת וזכתה במדליית הזהב, באתר ערוץ הספורט, 11 באוגוסט 2024 נדב צנציפר, פריז, בפעם החמישית ברציפות: ארה"ב זכתה בזהב האולימפי בכדורסל, באתר ynet, 10 באוגוסט 2024 Under Armour Suits Up Stephen Curry to Challenge Nike in NBA Finals, אתר בלומברג, 3 ביוני 2015 - how Nike lost Steph to Under Armour, אתר אי.אס.פי.אן, 23 במרץ 2016 NBA MVP Stephen Curry Seizes The Moment And Delivers His Message, אתר פורבס, 8 במאי 2015 צפו בקרי מגלה למה יש לו קעקוע בעברית על הזרוע, באתר ערוץ הספורט, 10 ביוני 2015 13 שנים אחרי שעזב את הקולג': סטפן קרי קיבל את התואר בסוציולוגיה, באתר ישראל היום, ‏16 במאי 2022 Katie Atkinson, Here Are the Winners of the 2023 Nickelodeon Kids’ Choice Awards: Complete List, Billboard, ‏2023-03-05 (באנגלית אמריקאית)